རོང་བོ་གྲྭ་ཚང་ཐོས་བསམ་རྣམ་པར་རྒྱལ་བའི་གླིང་ནི།སྤྱི་ལོ་ལྕགས་རྟ་ལོའི་བོད་ཟླ་དྲུག་པའི་ཚེས་བཞི་ཉིན་ཡབ་རྗེ་བླ་མ་སྐལ་ལྡན་རྒྱ་མཚོས།ཁོང་གི་ཐུགས་སྲས་རྒྱལ་ཚབ་བློ་བཟང་ཆོས་གྲགས་དང་།གཡུ་རྔོག་བསམ་གཏན་རྒྱ་མཚོ།སྒོ་དམར་གྲུབ་ཆེན་བློ་བཟང་ཆོས་དར་སོགས་བློ་གསལ་རྣམ་པ་ལྔ་ལ་ཐོག་མར་བརྩི་བཞག་གནང་སྟེ་རོང་བོ་གྲྭ་ཚང་ཐོས་བསམ་རྣམ་པར་རྒྱལ་བའི་གླིང་ཕྱག་འདེབས་མཛད།གྲུབ་མཐའ་དགེ་ལུགས་པ་ཡིན།འཆད་ཉན་གྱི་ཡིག་ཆ་དང་།འདོན་ཆོས་དབྱངས་རྟ།ཆོ་ག་ཕྱག་ལེན་སོགས་དགའ་ལྡན་བྱང་རྩེ་གྲྭ་ཚང་ལྟར་བཙུགས།གྲྭ་ཚང་འདིར་རབ་ཏུ་འབྱུང་ངེས་ཀྱི་ལོ་གྲངས་མ་ལོན་པ་དང་།དགེ་བསྙེན།རབ་བྱུང་དགེ་ཚུལ་གྱི་སྡོམ་ཁྲིམས་མེད་པར་ཚོགས་གྲལ་དུ་ཞུགས་མི་ཆོག་པ་དང་།གྲྭ་བཙུན་ཚོགས་གྲལ་དུ་ཞུགས་པ་ནས་བཟུང་ཡོན་ཏན་ཐམས་ཅད་ཀྱི་རྩ་བ་ཡི་གེ་འབྲི་ཀློག་ནས་བཟུང་སྟེ་རིག་པའི་གནས་མཐའ་དག་དང་གཞུང་ཆེན་བཀའ་པོད་ལྔ།ཁྱད་པར་དུ་དབུ་ཕར་ལ་རྐང་བཙུགས་ནས་སློབ་གཉེར་བྱེད་པ་སོགས་ཀྱི་སྒྲིག་སྲོལ་གསར་དུ་བཙུགས།